L-istati ta' New York, New Jersey, Pennsylvania u Virginia fl-Istati Uniti ddikjaraw stat t'emerġenza wara li nħakmu minn maltemp qawwi u borra. Dan il-maltemp wassal biex ingħalqu l-iskejjel u tħassru eluf ta' titjiriet. Minbarra ħafna borra, il-maltemp wassal għal irwiefen b'veloċità sa 100 kilometru fis-siegħa. Mal-50 miljun persuna f'dawn l-istati ngħataw twissija minħabba l-maltemp. L-istess maltemp wassal ukoll biex il-Kanċillier tal-Ġermanja Angela Merkel ipposponiet żjara f'Washington li fiha kellha tiltaqa' mal-President Amerikan. Il-Parlament Ingliż approva l-abbozz ta' Brexit, biex hekk il-Prim Ministru Ingliż tista' tiskatta b'artiklu 50 u r-Renju Unit joħroġ mill-Unjoni Ewropea. Theresa May qalet li Brexit se jidħol fis-seħħ sal-aħħar ta' Marzu u fl-istess waqt avżat lill-Kap tal-Gvern Skoċċiż Nicole Sturgeon, li dan mhuwiex mument li wieħed jilgħab bil-politika. Dan fid-dawl li Sturgeon ħabbret li se tkun qed titlob il-permess biex jerġa' jsir referendum tliet snin wara li referendum ieħor ma ġabx il-maġġoranza biex l-Iskozja tħoll ir-rabta mar-Renju Unit. Kollox mistenni jsir wara s-27 ta' Marzu. Il-Pulizija Franċiża arrestat żagħżugħ ta' 17–il sena b'rabta ma' attakk li seħħ fl-iskola Tocqueville fi Grasse – belt fin-naħa t'isfel ta' Franza, attakk li ħalla żewġ persuni midruba. Iż-żagħżugħ, li kien student fl-iskola sekondarja ta' din il-belt, kien armat bi tliet armi tan-nar u żewġ bombi żgħar, li bihom ried iweġġa' lis-surmast tal-istess skola. Fuq il-post intbagħtet l-Iskwadra tal-Pulizija Franċiża Kontra t-Terroriżmu, iżda ċ-ċirkustanzi li wasslu għal dan l-attakk għadhom mhux magħrufa. Studenti fuq il-post qalu li l-aggressur spara erba' tiri qabel ma l-iskola ġiet evakwata. Il-partit tal-Prim Ministru Olandiż Mark Rutte rebaħ l-elezzjoni Olandiża bl-akbar numru ta' siġġijiet Parlamentari. Dan ifisser li l-Partit Ċentru Lemini se jkollu 33 siġġu minn 150. Tliet partiti oħra mistennija jġibu 19–il siġġu kull wieħed. Kienu 81% li ħarġu jivvutaw – l-ogħla numru fl-aħħar 30 sena. Fl-ewwel kummenti tiegħu, Rutte qal li l-pajjiż iċċelebra d-demokrazija u warrab kompletament dak li huwa popolista. Din hija l-ewwel minn tliet elezzjonijiet kruċjali fl-Ewropa din is-sena, bi Franza teleġġi president ġdid ix-xahar id-dieħel, u l-Ġermanja se jkollha elezzjoni ġenerali f'Settembru. Statwa li ġimgħa ilu nstabet taħt l-art waqt proġett ta' skavar fil-Kajr, jirriżulta li fil-fatt, mhix tal-Farawni Ramses it-Tieni, kif ħasbu l-esperti. Uffiċċjal u espert storiku mill-Eġittu li kien qed imexxi l-proġett, bil-għan li jinstab tempju li nbena madwar 3,000 sena ilu, qal f'konferenza tal-aħbarijiet li l-istatwa li nstabet, x'aktarx hija ta' Psamtek I, li rrenja bejn is-sena 664 u 610 Q.K. L-esperti ħasbu li l-istatwa kienet tal-Farawni Ramses, li għex 600 sena qabel, għaliex instabet viċin tempju ddedikat għalih. Iżda eventwalment l-istudjużi nnutaw li kien hemm il-ħames ismijiet ta' Psamtek minquxa fuq l-istatwa. Innutaw ukoll li din hija l-ikbar statwa ta' dan il-perjodu li qatt instabet fl-Eġittu. Danielle McLaughlin, Irlandiża ta' 28, instabet mejta, b'feri ti f'rasha u fuq wiċċha, ħdejn bajja turistika f'Goa. Każ li l-pulizija qed tittratta bħala qtil, bl-awtopsja li saret mistennija tikkjarifika jekk il-mewt saritx kawża ta' rape. Il-mara, li kellha ċittadinanza Irlandiża u Ingliża, u li kienet tgħix f'Liverpool, marret l-Indja b'passaport Ingliż. B'rabta ma' dan il-każ qed jinżamm arrestat Vikat Bhagat, żagħżugħ t'24 sena. Filmat minn CCTV Camera li ħareġ sigħat wara li nstabet mejta l-mara, urew l-aħħar movimenti tal-vittma f'Goa, fejn kienet miexja ma' Bhagat. Il-pulizija għandhom fil-pussess tagħhom karozza u xi ħwejjeġ, li huwa rrapportat li għandhom fuqhom traċċi ta' demm.